Sterrekykpieknieks | Afrikaanse Taalmuseum en -monument
Sterrekykpieknieks by die Taalmonument
Sterrekykgeesdriftiges moenie die Sterrekykpieknieks by die Afrikaanse Taalmonument op Paarlberg misloop nie. Tydens dié pieknieks kan besoekers die sterrehemel verken met die hulp van die Orion Observasie Groep (OOG), ‘n informele sterrekundeklub van die Boland.
Sterrekykpieknieks vind hierdie seisoen plaas op 17 Oktober, 14 November en 5 Desember 2015, asook op 16 Januarie, 13 Februarie en 12 Maart 2016. Die piekniek begin om 18:00. ‘n Begeleide toer van die Monument word om 18:30 aangebied. Besoekers kan van 20:00 tot 22:30 onder leiding van lede van OOG deur teleskope na die sterre kyk.
Besoekers is welkom om hul eie piekniekmandjies saam te bring of een by Volksmond Koffiewinkel te bestel (tel. 021 863 2800). Volksmond sal oop wees vir koffie en ligte verversings. Veilige parkering is beskikbaar en toegang word beheer. Besoekers word aangemoedig om verkykers en warm klere saam te bring.
Kaartjies kos R35 vir volwassenes en R10 vir kinders en is by Computicket beskikbaar. Kaartjies is ook by die hek beskikbaar, maar bespreking is noodsaaklik, sodat daar vir genoeg teleskope voorsiening gemaak kan word. Bespreek by tel. 021 863 0543/4809. Sterrekykpieknieks sal gekanselleer word indien die weer sleg is. Skakel 072 181 6744 vir weernavrae.
Die piekniekreeks word aangebied ten bate van Laat ons Lees!, die Taalmuseum se leesprojek vir kinders. Piekniekgangers word aangemoedig om ‘n nuwe of tweedehandse kinderboek saam te bring ter ondersteuning van dié projek.